Il-President ta’ Malta Marie-Louise Coleiro Preca qalet li kull Malti u Maltija li jemigra, jibqa’ ta’ Malta u Malta tibqa’ tagħhom. Il-President qalet dan waqt żjara tal-emigranti Maltin, koordinata mill-Kummissjoni Emigranti, li saret fil-Palazz ta’ Sant’Anton l-Erbgħa filgħodu. Il-President ta’ Malta laqgħet lill-emigranti f’waħda mis-swali statali tal-Palazz għax riedet tagħti l-opportunità lil dawn l-emigranti biex anke huma jgawdu u japprezzaw il-patrimonju Malti. Il-President Coleiro Preca sostniet li kuntatt kontinwu bejn il-Maltin f’Malta u l-Maltin fl-Awstralja huwa importanti ħafna biex tonqos ftit mid-distanza kbira li hemm bejn iż-żewg pajjiżi. Hija semmiet proġett li qed taħdem fuqu l-Presidenza bil-għan li l-kuntatt bejn iż-żewġ pajjiżi jkompli jissaħħaħ, b’komunikazzjoni regolari bejn Malta u l-Awstralja. Il-President Coleiro Preca qalet li se tkun qed iżżur l-Awstralja s-sena d-dieħla biex fost l-oħrajn tkun tista’ tiltaqa’ mal-komunità Maltija. Temmet b’appell lill-Maltin fl-Awstralja biex jibqgħu jagħtu viżibilità lil Malta u biex ikomplu jagħmlu suċċess barra minn xtutna f’isem pajjiżna. Il-Kummissjoni Emigranti, li taħdem mill-qrib mar-refuġjati, laqqgħet ukoll lill-President Marie-Louise Coleiro Preca ma’ Tages Gebregzabhe, l-Eritrean li jumejn ilu ngħaqad ma’ ibnu ta’ sentejn li safa iltim fil-Libja.